Vel á ellefta þúsund bifreiðar fóru í gegnum göngin á föstudag . Mesta umferðarhelgi sumarsins til þessa um Hvalfjarðargöng var sú síðasta , en þá fór um göngin 10.551 bifreið í föstudagsumferðinni . Er það tæpum 200 bifreiðum meira en á fyrsta föstudegi mánaðarins sem jafnan er mesta ferðahelgi sumarsins og rúmum 200 fleiri en á föstudaginn 18. júlí . Marinó Þór Tryggvason öryggisfulltrúi hjá Speli segir að föstudagsumferðin í júlí hafi verið á þessu róli , “ tíu þúsund plús ” . Marinó segir engu að síður ljóst að umferðin hafi minnkað og ugglaust spili þar inn í miklar eldsneytishækkanir . Til samanburðar fóru um Hvalfjarðargöngin fyrstu helgina í júlí í fyrra 500 bílum fleiri en núna . Metumferðin um Hvalfjarðargöng var hinsvegar á föstudegi í júlímánuði í hitteðfyrra en þá fóru á milli 13 og 14 þúsund um göngin . Aðspurður sagðist Marinó ekki reikna með að umferðin um göngin um næstu helgi verði meiri en helgarnar í júlímánuði . „ Undanfarin ár hefur umferðin um verslunarmannahelgina ekki verið tiltakanlega mikil . Umferðin um þessa helgi er farin að dreifast mikið og því ómögulegt að spá fyrir um það hvernig hún skiptist . Núna er til dæmis unglingalandsmót í Þorlákshöfn , sem gæti spilað inn í auk þess sem alltaf er mikið um að fólk fari á þjóðhátíð til Eyja , “ segir Marinó hjá Speli .